Agnete Nørrelund-Madsen

Din
graviditet
og fødsel

En komplet guide

FADL’s Forlag

FORORD

Jeg har adskillige gange i mit jordemoderliv tænkt på, hvor vanskeligt det må være at være gravid og blive tæppebombet med gode råd, restriktioner, opfordringer og formaninger. Fra velmenende veninder, fra mødre og svigermodre, fra kolleger, fagpersoner, via internettets alarmerende udbud af mere eller mindre lødige chat- og spørgeforummer, hvor jeg selv som jordemoder bliver i tvivl om validiteten i det skrevne.

Skrækhistorierne får en ekstra tand, og myterne lever på bedste vis.

Et informationsoverload – hvor det er vanskeligt at tolke, hvad der virkelig gælder, og hvad der er gammel skrøne – i kombination med en graviditet, hvor man gerne vil gøre det bedste, man overhovedet formår, for sit ufødte barn.

Det må da skabe frustration.

Mit bidrag består paradoksalt nok af endnu mere information. Det, der er nødvendigt at vide for at følge anbefalingerne og for at erhverve sig brugbar viden om graviditet og fødsel. Opdateret viden i god, gammeldags bogform.

Myterne får et fur, de personlige fødselsfortællinger får lov at fylde, og du bliver guidet igennem hele graviditeten og fødslen på både det mentale og fysiske plan.

Min hovedintention har været at tage læseren ved hånden. At give korrekte oplysninger og tegne et nuanceret billede af graviditet og fødsel og at kombinere hele molevitten med staldtips, hvor mine holdninger med bund i solid jordemoderpraksis også kommer til udtryk. Ikke nødvendigvis politisk korrekt, men til at tage at føle på og forholde sig til.

Velvidende at der er andre former at leve på end ”mand og kvinde får et barn”, har jeg for overskuelighedens skyld alligevel valgt at adressere bogen til den gravide og fødende kvinde og på konservativ vis antaget, at der er en person ved hendes side, og tilmed kaldt denne person for manden eller faderen. Det blev simpelthen for tungt i hver sætning at rumme og hylde mangfoldigheden i måden at indrette sig på i livet.

Tak til FADL’s Forlag for at kunne se, at lige netop denne bog mangler på markedet.

Tak til Rikke, to gange Kirsten, Heine, Mette og Hyben for værdifulde, personlige fortællinger om graviditet og fødsel. Til Lone for ideer til illustrationer og til Andreas for smuk udførelse.

Og i bedste Oscar-stil tak til mine forældre for utrætteligt at pløje al tilgængelig litteratur om graviditet og fødsler igennem, for at levere vægtige, skriftlige bidrag undervejs, for kritik og korrektur og for at holde mig til ilden.

Og tak til Søren, min mand, for teknisk assistance og for igen og igen at affinde sig med at måtte lægge øre til bogen...

God læselyst – og ikke mindst: held og lykke!

Agnete Nørrelund-Madsen, København, marts 2012

MENTALE KOLBØTTER

Nu skal I være forældre, og med denne titel følger intentionen om at blive det bedste forældrepar i hele verden. Det kan opleves som en konkurrence, der starter allerede i graviditeten – man skal helst fremstå som 100% lykkelig over den forestående begivenhed, skal glæde sig betingelsesløst og virke ubekymret og overskudsagtig i forhold til det ansvar, der følger med opgaven. Dette kan være svært at kombinere med de uventede følelser, der opstår: ”Er det ham, jeg skal have barn med – Gud bedre det…!”, ”Er jeg overhovedet klar til at bære ansvaret?”, ”Er jeg klar til at opgive min hidtidige tilværelse?”

Vi er alle i samme båd – det er naturligt, at det rejser en række spørgsmål, når man venter barn.

Følelsesudsving

Følelserne kan svinge som et pendul mellem eufori og nedtrykthed. Og du kan opleve længere perioder, hvor hele projektet synes noget uoverskueligt. De følelser, der bliver fremherskende under en graviditet, hænger ikke nødvendigvis sammen med, hvor planlagt graviditeten er. Den uventede og måske i starten uønskede graviditet kan frembringe de allervarmeste følelser, og den mest ventede og ønskede graviditet kan føre til desperation i perioder.

I dagene og ugerne efter den positive graviditetstest bliver graviditeten efterhånden en realitet. Noget, der skal tages stilling til, noget, I må forholde jer til. Følelsesregisteret afprøves. Nogle opdager følelser, de ikke har kendt til før.

I de første måneder er det måske kvalmen og trætheden, der fylder mest. For en kvinde, der ingen – eller næsten ingen – gener har, kan det omvendt være et problem overhovedet at tro på, at hun virkelig er gravid. Uanset hvad, begynder tankerne at arbejde med den nye situation.

De fleste kvinder bliver mere indadvendte, glemsomme og skrøbelige i denne tid. Pludselig græder du, mod sædvanen, over den mest banale kærlighedsfilm – eller bliver flintrende rasende over den mindste bagatel. Reaktioner, som du bagefter undrer dig over. Men det er blot tegn på, at der er opbrud i vanlige reaktionsmønstre i en tid, hvor alt ses i en ny sammenhæng: Noget meget stort er i vente, og du er i hormonernes vold. Følelserne svinger. Bekymring og kådhed, lethed og tungsind veksler ofte og uvarslet. Det kan virke skræmmende for den veltilpassede kvinde, der i dagligdagen har styr på sit liv, at opleve, hvordan viljen underlægges det fysiske. Og mindre frustrerende er det ikke for partneren, der må gå på listetæer… og så er det pludselig også galt.

De fleste former for følelsesmæssige udsving er forventelige, men overstiger de triste dage de normale og glade, er det en god idé at tale med nogen om det. Venner, familie, jordemoder eller læge.

Øget sårbarhed

De fleste gravide bliver mere sårbare. I takt med at graviditeten skrider frem, skrælles de yderste lag stille og roligt af. Det giver lettere adgang til følelser. Der bliver gjort plads til et lille barn. Til at opfange og reagere på barnets signaler. Til tålmodighed og tolerance. Til en kærlighed, der aldrig har eksisteret før.

Mere indadvendt

Det kan føles ensomt at være gravid, fordi der sker voldsomme fysiske og psykiske processer indeni, som kun du oplever. På den anden side kan du også føle en hyggelig samhørighed med det ventede barn.

Gravide bliver ofte indadvendte på en måde, der er ny for dem. Cirklerne gøres mindre og mindre. Der sker en omstrukturering. Fra måske at være aktiv og socialt engageret er det, som om hjemmet får en anden betydning for dig. Reden gøres klar. Biografen, byen, restauranter er ikke altid tiltrækkende, selvom der måske går lang tid, før det er muligt igen.

Man kan sige, at den gravide forbereder sig ved en mental og fysisk isolation, og hun bliver paradoksalt nok meget mere interessant for omverdenen. Maven bliver et naturligt samtaleemne. Fremmede mennesker kommer hen til en. Og noget, som mange gravide finder grænseoverskridende, er, at blot fordi man er gravid, er det en selvfølge hos andre mennesker, at de bare må røre ved maven. Godt nok ser den indbydende ud og vidner om noget fantastisk, men den er altså stadig for den, der bærer den, en personlig kropsdel. Nu i mere udspilet form.

Trøst

Mange gravide græder mere, end de er vant til. Den øgede sårbarhed, hormonubalancen, tanken om ansvaret, der venter, og glæden kan føre til tårer. Tårer kalder på trøst. Og trøst kan gives på mange måder. Ofte er den bedste trøst oplevelsen af at blive lyttet til. Det kan også være befriende at få lov til at være ked af det uden at skulle gøre rede for, hvad man er ked af. Og uden partout at skulle få det til at gå over med det samme.

For trøsteren kan det virke omvendt. Det kan virke frustrerende at opleve, at de råd eller løsningsforslag, man kommer med, ikke er brugbare, men tværtimod kan udløse irritation. Som trøster vil man gerne kunne lette smerten for den, der er ked af det, for de fleste tillægger ikke deres blotte tilstedeværelse tilstrækkelig trøstende værdi. Man synes, at man må handle. Virkeligheden er, at for mange mennesker er tid og ro sammen med en person, de er trygge ved, den bedste trøst. Og gravide bliver af og til overmandet af tårer uden selv at vide, hvad årsagen er. Uden at de er kede af det.

Uvirkelig virkelighed

Kvindens oplevelse af det ufødte barn skifter i løbet af graviditeten. I begyndelsen virker tanken om et barn ofte uvirkelig. Når barnet begynder at bevæge sig, så det kan mærkes, bliver det mere virkeligt for de fleste. Du føler måske en samhørighed med det ventede barn. En underlig samhørighed. Det kan føles sært at holde af noget, man ikke kender. Noget, som man ikke ved, hvad bliver til.

Nogle kvinder holder imidlertid tanken om barnet på et uvirkeligt plan. Vil ikke glæde sig for tidligt, vil ikke blive kede af det, hvis der skulle ske noget. Men bekymringen er et sundhedstegn. Et tegn på tilknytning til barnet. Man kan ikke beskytte sig mod sorg, så hvis det ikke kommer naturligt, skal man søge hjælp til også at kunne se det positive i den livsepoke, man nu er i gang med.

Skrækhistoriernes endeligt!

I perioder vil de fleste gravide opleve en frygt for, at noget skal gå galt. Tænk, hvad kroppen er i færd med. Det er ikke til at forstå, at miraklet skal kunne lykkes. Alle de små mekanismer, der skal passe sammen for at forenes i den højere enhed, som et færdigt, udviklet, fuldbårent barn er.

Lad mig komme med en opfordring: Lad os stoppe trenden med, at man i mødet med en gravid kvinde får en trang til at fortælle skrækhistorier om misdannede og døde børn. Gravide kan godt selv. Gravide kommer i tanke om alle de frygtelige udfald af graviditeter, som de har hørt og læst om i deres opvækst. Og hvis man som gravid lufter sine bekymringer i den retning, hjælper det ikke at blive mødt med historier, der er værre! Og nogle gange behøver de gravide ikke engang selv at bringe skrækhistorierne på bane. Folk kan blot ved synet af den store mave blive mindet om uhyggelige historier, som de engang har hørt. Historier, som den gravide lige skal have med på vejen.

En frygtelig følgesvend

Frygten udmønter sig i starten af graviditeten som en frygt for at abortere, senere er det frygten for, at barnet er misdannet, der fylder, så bliver det tanken om, hvad fødslen kan gøre ved det lille menneske, så er det vuggedød, så er det frygten for, at pædagogerne taber barnet, så er det fald på cyklen … osv., osv. Fra graviditeten er indtrådt, bliver angsten en følgesvend resten af livet. Men det skal være en følgesvend, man kan holde ud. For det skal være på baggrund af usigelig megen glæde og kærlighed, at der naturligvis også dukker en angst op for noget, der kan ødelægge idyllen.

Myte:Det varsler ilde at få barnevognen hjem inden fødslen.

Kommentar: Gammel – meget vedholdende – overtro. Der er faktisk mange, der måske nok køber barnevognen i god tid, men de får den først leveret efter fødslen. Man tør ikke rigtig gamble med de overnaturlige kræfter i forhold til sit ventede barns helbred, så det er bedst at være på den sikre side og ikke begå hybris.

Manden halser bagefter

Allerede fra dag 2 er du via alle de nævnte processer, der træder i kraft, 100 lysår foran din mand. Han kan ikke mærke forandringerne på sin krop, og han kan ikke se nogen fysiske forandringer hos dig. Du ser ud som vanligt, men har måske et noget anderledes og uigennemskueligt reaktionsmønster.

For mange, der lever sammen med en gravid kvinde, er det en meget abstrakt periode, der først for alvor bliver virkelig, når barnet er født.

Manden kan opleve glæden ved en positiv graviditetstest og synes, at det er umiddelbart spændende og ukompliceret. jeg oplever gang på gang kvinder, der føler sig frustrerede over mændenes manglende solidaritet og entusiasme: ”Hvordan kan han finde på at arrangere en firmatur i 37. uge?” Jo, fordi 37. uge er i november, og barnet kommer jo først i december! Med fare for, at det kommer til at lyde som en floskel, er det et uomtvisteligt faktum, at mændene er meget mere praktisk orienterede. Skal der flyttes til en større parcel? Skal bilen udskiftes? Eller skal der købes en bil? Og når det kommer til fødslen, tager mændene de praktiske forhold på sig. Det, der er til at relatere sig til: Hvor skal man ringe hen? Hvor kan man parkere?

Den metamorfose, som partneren til en gravid skal gennemgå, starter for alvor først, når barnet er kommet til verden. Det er måske også en af grundene til, at mange mænd har det en lille smule svært med at ligge på gulvet til fødselsforberedelsen og lave vejrtrækningsøvelser.

Men fat mod. jeg ved ikke, om der i graviditetsprocessen alligevel er en reminiscens af stenalder. Kvinden sysler hjemme, omstrukturerer i hjem og hjerne, gør sig klar til fødsel, og manden hugger sten og forsørger. Og når barnet så er kommet til verden, tager manden for alvor ansvaret på sine skuldre og tager et kvantespring og indhenter mange af de lysår, kvinden var foran.

Et tilbageblik og en slagplan

Efterhånden som barnet vokser, bliver det mere realistisk for jer begge. Som kvinde mærker du bevægelserne jævnligt, og som mand kan du se og mærke barnet sparke gennem maveskindet. Mange vordende forældre begynder at tænke på deres egen barndom og forældrenes måde at være forældre på. Der bliver lagt slagplaner for, hvordan man selv vil håndtere forskellige situationer, og hvordan man i hvert fald ikke vil gribe tingene an. Måske får man også en ny forståelse for, hvorledes ens egne forældre har håndteret opdragelsen, og man forstår måske bedre, at de har været lige så usikre, som man nu selv er. Denne evaluering kan forårsage turbulente følelser. Alle disse tanker baner vejen for at tænke på, hvilke værdier man selv har lyst til at bringe videre til sine børn, og hvilke oplevelser man helst vil skåne dem for.

Nu er det jeres tur til at stå på bar bund og famle som noget, der føles som i blinde. Bare rolig; konditionerne i forhold til at tolke og reagere på et nyfødt barns signaler er så godt som ens for alle, og lynhurtigt bliver I eksperter på netop jeres barn. Og I har god tid til at forberede jer, inden barnet kræver svar på nogle af livets store spørgsmål, som om Gud går på toilettet, og hvordan børn bliver lavet. Der går også sædvanligvis nogle år, før I skal hjælpe med ligninger og kasserollebøjninger.

Nu nærmer det sig

I den sidste del af graviditeten går redebyggeriet i gang for mange gravide. Hjemmet skal gøres klart, og de nødvendige ting indkøbes. I iveren efter at gøre alt så godt som muligt er der fare for, at I kommer til at forkøbe jer. Barnet er ligeglad med avanceret udstyr og mærkevarer. Det vil bare have kærlighed.

Tankerne om den forestående fødsel tager til. Forventning, uro, angst, spænding og sluttelig utålmodighed er naturlige følgesvende for mange kvinder i tiden op til fødslen.

FASTSÆTTELSE AF TERMIN

Graviditet hos mennesket varer 280 dage, hvilket svarer til 40 uger fra første dag i sidste menstruation.

Det må dog tages med et vist forbehold, da graviditetslængden, som alle andre biologiske fænomener, har en vis spredning, og da ægløsningstidspunktet – hvor befrugtningen sker – kan variere i forhold til menstruationens begyndelse. Der er således ikke en logisk måde at beskrive graviditetens længde eller barnets alder på, da det at være 10 uger henne teknisk set betyder, at barnet er blevet til 8 uger forinden.

Når man har valgt at datere graviditeten tilbage til sidste menstruations første dag, er det, fordi de fleste kvinder lettere vil kunne gøre rede for, hvornår de havde deres sidste menstruation, end hvornår de havde ægløsning.

For at vi trods biologiske luner skal kunne forstå hinanden, er det vedtaget, at barnet 10 uger efter sidste menstruations første dag er 10 uger gammelt, og kvinden er 10 uger henne i graviditeten.

Sådan regner du din termin ud

Hvis du skal regne din termin ud, gøres det ved at lægge ni måneder og syv dage til din sidste menstruations første dag. Ifald den er den 1. oktober, vil terminsdagen være den 8. juli. Denne beregning forudsætter, at du har en cyklus på 28 dage. Altså 28 dage fra første dag i én menstruation til første dag i næste menstruation. Er den et par dage kortere, trækker du to dage fra terminsdatoen. Er din cyklus 31 dage, lægger du tre dage til.

Vanskeligt regnestykke; men du lærer det i løbet af graviditeten

Som gravid vil du hurtigt erfare, at det over for kendere (veninder, der selv har født) ikke er nok at angive, hvilken måned af graviditeten du er nået til. Den eksakte uge og dag vil blive efterspurgt. Og ikke mindst når du nærmer dig terminen og måske er ved at være lidt utålmodig, er det væsentligt at vide præcist, hvor langt du er. Man regner i fuldgåede uger. Det vil sige, at det at være i 10. uge betyder, at du er fuldgåede 9 uger. Måske 9+3. Når du er 10+3, er du i 11. uge. Terminsdagen ligger på 40+0, altså 40 fuldgåede uger. På vej ind i 41. uge.

Trimesterinddeling

Klinisk er der også en anden grovere inddeling af graviditeten. Måske vil du i forbindelse med kontroller høre betegnelsen ”de tre trimestre”. Første trimester dækker indtil 12. uge, andet trimester ender ved udgangen af 28. uge, og tredje trimester er resten af graviditeten.

Det har altid ærgret mig, at terminen er sat ved uge 40+0. Den dato nagler sig ind i den gravides bevidsthed fra starten af graviditeten, så når dagen oprinder, er al tålmodighed opbrugt. Nu skal barnet fødes! Hver time, der går fra uge 40+0, føles som en evighed.

Hvis man i stedet satte terminen ved 42+0, ville den gravide indstille sig på det i løbet af graviditeten og til gengæld blive tilbudt igangsættelse i det moment, dagen oprandt.

Indtil mine bønner bliver hørt, så gør dig selv den tjeneste at tage din eksakte terminsdato med et gran salt.

FOSTERETS UDVIKLING

Æggets befrugtning og rute

Selve befrugtningen sker i æggelederen mellem 12 og 14 dage før forventet menstruation. Herefter deler det befrugtede æg sig og har efter 48 timer delt sig i 4-6 identiske celler. Under delingsprocessen, som fortsætter, uden at ægget vokser, transporteres ægget gennem æggelederen og når livmoderen 4-5 dage efter befrugtningen. Det sætter sig fast i livmoderens for- eller bagvæg og består på dette tidspunkt af 16-20 næsten ens celler.

Udvikling af moderkagen

Ca. 12 dage efter befrugtningen etableres kontakten til dit blod. Nu har ægget lejret sig i livmoderslimhinden dækket af en slimprop, ikke at forveksle med den slimprop, der i nogle tilfælde kommer ud gennem skeden sidst i graviditeten eller under fødslen. Efterhånden som fosteret og de omgivende hinder udvikler sig, vokser “klumpen” gennem livmoderslimhindens overflade. Moderkagen udvikles på det sted, hvor ægget har lejret sig i slimhinden. Den er forbundet med fosteret gennem navlestrengen, gennem hvilken blodkarrene til og fra fosteret passerer. Det er igennem disse blodårer, fosteret får tilført ilt og ernæring.

Fosteret ligger i en sæk omgivet af vand. Væsken dannes dels af sved fra fosterets hud, dels ved udsivning fra moderkagens overflade og fosterhinderne. Senere yder fosterurinen sit tilskud til væsken. Mængden af fostervand er i uge 10 ca. 35 ml, i uge 20 ca. 500 ml og ved fødslen ca. 1 liter. Væskemængdens aktuelle konstans reguleres ved, at fosteret efter at have stillet sin tørst tisser væsken ud igen.

Moderkagens hovedfunktion er at sikre tilstrækkelig tilførsel af ilt og næringsstoffer og at bortskaffe kuldioxid og øvrige affaldsstoffer.

Ved termin er moderkagen 15-20 cm i diameter, et par cm tyk på midten og vejer ca. 500 g.

Fosterets kredsløb

Allerede 4-6 uger efter befrugtningen kan man ved scanning se fosterets hjerteslag. Omkring dette tidspunkt udvikles hjertets fire kamre, og allerede nu er der dannet et kredsløb.

Fosterets “vejrtrækning” sker gennem optagelse af ilt fra det fra moderen kommende blod og afgivelse af kuldioxid til det fraførende blod. Det trækker altså ikke vejret på vanlig vis. Udvekslingen af nærings- og affaldsstoffer sker over en membran i moderkagen. Fosterets og dit blod blandes ikke.

Det er fortrinsvis fosterets centralnervesystem og lever, der har brug for blodforsyning, mens moderkagen varetager lunge- og mave-tarm-kanalens funktioner.

Udviklingen af de indre organer

Udviklingen af nervesystemet starter med dannelsen af et rør, som er næsten lukket ca. 4 uger efter befrugtningen. Nervebanerne i hjernen er udviklet fra uge 16, hvor den begynder at ligne den færdigudviklede hjerne. Derimod udvikles luftrørsforgreningerne ret sent, hvilket er medvirkende til, at børn, som fødes før uge 24, kan have svært ved at overleve. Fra uge 28 kan man med ultralyd iagttage, at fosteret foretager vejrtrækningslignende bevægelser og transporterer lidt fostervæske op og ned gennem luftrøret.

Da affaldsstofferne i starten af fosterlivet udskilles gennem moderkagen, har nyrerne ingen funktion på dette tidspunkt. De begynder at danne fosterurin i 2. trimester, og denne væske bliver efterhånden den vigtigste bestanddel af fostervandet. I de sidste graviditetsuger udskilles op mod en halv liter fosterurin i døgnet. Fostervandet udskiftes løbende, og dette sker flere gange i døgnet. Hvis fosternyrerne er syge, kan mængden af fostervand mindskes. Der kan dog også være andre, mindre alvorlige årsager til en reduktion af fostervandsmængden.

GRAVIDITETSBERETNING – FØRSTE BARN

Sigurd er i den grad et kærlighedsbarn. Ikke planlagt, ikke en såkaldt smutter, men resultatet af to meget forelskede, meget unge menneskers møde og tro på fremtiden og kærligheden.

jeg havde haft kvalme gennem nogen tid, og mine bryster havde udviklet sig fra en rimelig gennemsnitlig C-skål til et par fyldige, struttende og stenhårde dobbelt-D. Tanken strejfede os: Måske jeg var gravid.

jeg husker tydeligt den dag, jeg tog en graviditetstest. Den fuldkommen berusende glæde, da testen viste sine to streger. jeg husker, at vi løb, med graviditetstesten højt hævet i den vordende fars hånd, over og vækkede nogle venner og berettede om den kolossale nyhed. Og jeg husker, at de smilede overbærende; vent I bare ...

jeg havde nogle meget romantiske, meget lyserøde drømme om det at være gravid. Noget med at gå graciøst struttende med den voksende mave og være genstand for min kærestes beundrende blikke. I virkeligheden var jeg først kvalm, så sulten og siden mægtig som et hus. jeg bar på ingen måde graviditeten smukt! Den hæslige kvalme, hvor bl.a. min kæreste lugtede mærkeligt, og jeg ikke kunne holde ud at være i nærheden af ham. Ulvesulten, der drev mig op om natten for at spise kæmpe portioner havregryn, og min standardsætning til aftensmaden ”kunne vi lave en sovs til det der?” Størrelsen på min mave, der fik mig til at støde ind i alt og alle og til at vralte af sted som en and.

jeg husker også forventningen og spændingen ved fødslen. Hvordan jeg hver uge kiggede i min lille bog, udleveret af jordemoderen, om barnets udvikling. Nedtællingen til fødslen. Hvad der skulle ske efter den, anede jeg ikke. Og jeg tænkte meget lidt på det. Det var simpelthen for abstrakt. At jeg skulle være mor – for evigt. Og have ansvaret for et lille menneske.

Vi var begge meget lykkelige over at skulle være forældre. Vi ventede os et kærlighedsbarn og besluttede os derfor for, at jeg ikke skulle scannes i 12. uge. Vores barn var velkomment, og vi elskede det betingelsesløst. Hvad skulle vi så bruge en eventuel oplysning om misdannelse eller Downs syndrom til? Vi ville have det barn, og vi ønskede ikke at blive stillet i en situation, hvor der ville blive sat spørgsmål ved, hvorvidt det barn, jeg bar, skulle fødes. Vi diskuterede det meget. Også hvordan vi ville tackle et handicappet barn. Men vi vidste, at vi ville være i stand til at give det barn – vores barn – en god tilværelse. Og så ønskede vi først og fremmest, at jeg fødte vores barn. Ikke først og fremmest en misdannelse, et handicap. Nej, vores barn – som så måske kunne have en misdannelse eller et handicap.

Der var meget delte holdninger om vores beslutning, men vi var egentlig ikke usikre på vores valg. Til gengæld husker jeg tydeligt en vred og fordømmende sygeplejerske, der mente, at vi var uansvarlige og uegnede som forældre. Men er jeg den eneste, hvor det vækker grimme minder, når man fra politisk side har besluttet at sortere børn fra? jeg taler ikke om de enkelte forældres valg, men at man fra politisk side har valgt, at alle kvinder skal scannes i 12. uge for så at skulle tage stilling til: Vil du føde dit misdannede/ handicappede barn?

I fostertilværelsen har tarmsystemet ikke betydning for ernæringen. Tarm og lever udvikles fra samme system, og leveren kommer hurtigt til at fylde størstedelen af maven. Leveren er af afgørende betydning for fosterets udvikling.

Hvor langt henne i graviditeten er jeg mon?

Når du er i graviditetsuge tre, er du i den første uge efter befrugtningen og aner ikke, at du er gravid, da du endnu ikke har oplevet, at din menstruation er udeblevet. I uge fem befinder du dig i den første uge efter udebleven menstruation, og her er det muligt at finde ud af, at du er gravid: menstruationen er ikke kommet, og kroppen danner graviditetshormonet HCG. Det er koncentrationen af HCG, som en graviditetstest måler, og det sørger for at afbryde din menstruationscyklus, så graviditeten udvikler sig. Ud over at HCG kan spores i urinen, kan det også måles i blodet, så en blodprøve vil også kunne afsløre en graviditet.

For at gøre det hele vanskeligere er det at være i femte graviditetsuge det samme som at være fire fuldgåede uger. Måske 4+3. Fire fuldgåede uger og tre dage inde i femte uge.

Uge 5+0/i 6. uge:

Allerede en uge efter udebleven menstruation kan man ved ultralydsscanning gennem skeden påvise en graviditetssæk med en diameter på 5-6 mm. Man kan endnu ikke se fosteret, der ikke er mere end 3 mm langt. Hjertet dannes og begynder at slå ca. 22 dage efter befrugtningen. Anlæggene til de indre organer, fordøjelsessystemet, blodcirkulationen, mund, øjne, arme og ben dannes.

Uge 6+0/i 7. uge:

Ved ultralydsscanning kan man se hjertet slå, selvom fosteret kun er 7 mm langt fra hoved til hale. Dette mål kaldes crown-rump length (CRL, hovedhale- længde) og benyttes ved tidlige scanninger til at bestemme fosterets alder. Hovedet er på dette tidspunkt forholdsmæssigt stort, og der anes små knopper ud fra den lille krop. Disse knopper udvikler sig senere til arme og ben. Huden er endnu så tynd, at man kan se direkte igennem fosteret. Øjnene sidder på siden af hovedet og vokser sig gradvist over de næste uger ind mod deres blivende plads i ansigtet. Næseborene kan ses, og tungen og øjenlågene begynder at tage form. Dannelsen af nyrer, mavesæk og spiserør begynder. Uden at fornærme alt for meget kan man vist godt sige, at fosteret ligner en lille reje.

Uge 7+0/i 8. uge:

Fosteret er nu 10 mm (CRL) – på størrelse med en stor ært. Er det ikke utroligt, at noget så småt kan skabe så stor ravage i kroppen for mange kvinder? Hænderne og fødderne ses som små luffer. Hovedet udgør halvdelen af fosterets samlede længde. Udviklingen af lungerne begynder, udviklingen af de indre organer og hjerne fortsætter, og de bruskanlæg, der senere skal blive til skelettet, er dannet. Navlestrengen er udviklet, og hjertet slår omkring 150 slag i minuttet. Rent genetisk er fosterets køn bestemt på befrugtningstidspunktet, men på dette tidspunkt ser de ydre kønsorganer ens ud på drenge og piger.

Uge 8+0/i 9. uge:

CRL er 15 mm i starten af denne uge. Vægten passerer ét gram, og fosteret begynder at bevæge arme og ben. Hals, albuer og helt spæde anlæg til ører kan anes. Lungerne er i det store hele færdige – de sidste forgreninger vokser først frem lige før og efter fødslen. De indre kønsorganer skal til at udvikle sig til enten æggestokke eller testikler. Øjnene fortsætter deres vandring, og bittesmå tæer med svømmehud og fingre kan ses. Fosteret begynder at ligne et lille menneske.

Uge 9+0/i 10. uge:

CRL er 23 mm i starten af denne uge. Fosteret vejer to gram. De indre og ydre kønsorganer fortsætter deres udvikling, men det er endnu for tidligt at bestemme kønnet ud fra kønsorganernes udseende. Hjertet er færdigdannet. Fraset øjnenes placering er ansigtet næsten færdigudviklet. Ganen udvikles, og der kommer anlæg til tænder. Moderkagen er også fuldt udviklet og vokser kun i størrelse herefter. Alle de væsentligste kropsdele og indre organer er nu dannet.

Uge 10+0/i 11. uge:

CRL er 30 mm i starten af denne uge. Fosteret vejer ca. fem gram. De unikke fingeraftryk skabes, og neglene udvikles. Fosteret kan drikke fostervand og udskille lidt urin, der bliver en del af fostervandet. Tarmsystemet udvikles yderligere, men indeholder endnu ikke afføring. Det kommer først senere i graviditeten. Den første afføring, barnet har efter fødslen, er dannet i fostertilstanden og er en sort, tjæreagtig substans, der kaldes meconium.

Uge 11+0/i 12. uge:

CRL er 40 mm i starten af denne uge. Fosteret vejer ca. 20 gram. Nu ser fosteret ud som et menneske. Ansigtet er færdigdannet. Halen er skrumpet ind til et haleben. Arme og ben, hænder og fødder er fuldt udviklede. Det samme er alle de indre organer. Leveren er på plads, skjoldbruskkirtel og bugspytkirtel er færdigdannede, nyrerne udskiller urin, hjertet slår, og galdeblæren er fyldt. Fosteret kan åbne og lukke munden, det kan gabe, få hikke og sutte på sin tommelfinger. De ydre kønsorganer er endnu ikke helt færdigformede, men man kan se forskel på pige- og drengefostre nu.

Uge 12+0/i 13. uge:

CRL er 52 mm i starten af denne uge, og fosteret vejer 50 gram. Øjnene er lukkede og åbner sig først igen senere i graviditeten. Ørerne, der tidligere har siddet nærmest nede på halsen, nærmer sig nu deres vanlige plads. Alle organer er anlagt, og den videre periode i fosterlivet er præget af accelererende vækst og modning.

Uge 13+0/i 14. uge:

CRL er 66 mm i starten af denne uge. De 20 knopper, der skal blive til mælketænder, ligger i kæben.

Uge 14+0/i 15. uge:

CRL er 80 mm i starten af denne uge. De ydre kønsorganer er helt færdigudviklede. Fosteret har nu et helt fint lag hår over hele kroppen. Lanugohår kaldes de. De bliver der indtil slutningen af graviditeten. Fosteret boltrer sig i vandet. Basker med arme og ben, rynker panden og knytter hænderne.

Uge 15+0/i 16. uge:

Fosterets længde angives ikke længere i CRL, men i centimeter fra hoved til fod. Ved 15 fulde uger er længden 14 cm.

Uge 16+0/17. uge:

Fosteret er nu 16 cm langt. Bevægelserne er ikke så ukoordinerede og reflektoriske mere, da nervebanerne begynder at blive koblet sammen. Fosteret laver mere rytmiske bevægelser med arme og ben. Kvinder, der har været gravide før og ved, hvad de skal mærke efter, kan af og til begynde at mærke liv fra dette tidspunkt.

Uge 21+0/i 22. uge:

Fosteret er 26 cm langt og vejer 400 gram. Det kan høre nu. Mest moderens tarmlyde og puls, men også input fra omverdenen – der dog dæmpes væsentligt af fostervandet. Der er altså ingen grund til at holde sig væk fra larm, fordi man er gravid og forsøger at skåne barnet i maven. De fleste førstegangsgravide har på dette tidspunkt mærket liv.

24+0/i 25. uge:

Fosteret er 30 cm langt og vejer mellem 500 og 800 gram. Det er meget livligt. Det ene øjeblik ligger det med hovedet nedad og kort tid efter med hovedet opad. Det sparker med benene og slår med armene og stimulerer på den måde udviklingen af knogler, led og muskler. Vejrtrækningen trænes til fødslen om mange uger ved, at fosteret laver små vejrtrækningsøvelser, så der kommer lidt fostervand ned mod lungerne, der ikke er foldet ud endnu. Dette fostervand presses ud under fødslen, eller når barnet lige er født. Huden er knapt så rødlig og gennemsigtig mere.

Fra nu af og indtil fødslen skal fosteret bare vokse, bevæge sig og modnes.

GRAVID EFTER KUNSTIG BEFRUGTNING

En befrugtning, der ikke er foregået ved samleje, kaldes kunstig befrugtning. Begrebet dækker over alle former for kunstig intervention for at opnå graviditet. For nogle kvinder og par tager det årevis og utallige forsøg på forskellige måder at opnå graviditet. Hos andre skal naturen blot have en lille hjælpende hånd. Og nogle opnår aldrig den ønskede graviditet.

Var det virkelig sliddet værd?

Det kan være rigtig svært at være gravid efter flere års slid for at opnå graviditet. Man har opbygget så mange forventninger og kommer ofte til at tro, at alt bliver idel lykke, hvis bare man opnår den ønskede graviditet. Men en tung start med usigelig megen kvalme og træthed kan få selv den største graviditetsentusiast til at miste modet og tvivle lidt på hele projektet. Og så er det jo som for alle andre kvinder og vordende fædre naturligt at blive en lille smule skeptisk ved tanken om ansvaret, der venter, og den store ændring i hverdagen, der følger i kølvandet på at få et spædbarn. Man er jo ikke bare lidt gravid. Hvis testen er positiv, åbnes der op for hele scenariet af følelser, positive som negative. Hvad enten barnet er undfanget på naturlig eller kunstig vis.

Tidligere spontan abort

De kvinder, der tidligere har aborteret spontant, går en tid med nervøsitet i møde. Vil det ske igen? Hvornår? Og kan man gøre noget for at forhindre det?

Du kan afholde dig fra euforiserende stoffer, rygning, alkohol, store mængder kaffe og alt for megen stress. Hvis du har aborteret spontant tre gange eller mere i løbet af dit liv, bør du henvises til udredning, da der nogle gange skal behandles medicinsk for at nedsætte risikoen fremover.

Indtil du når forbi det tidspunkt i graviditeten, hvor du tidligere har oplevet at abortere, vil du nok have svært ved at glæde dig helhjertet. Du har før oplevet, at naturen svigtede, og frygter måske, at det vil ske igen. Tiden må bare gå. Hvis du undervejs har behov for ekstra kontroller og samtaler med din læge eller jordemoder, vil der være forståelse for det.

At opfatte sig som normal gravid

For langt de fleste ellers sunde og raske kvinder, der har været i fertilitetsbehandling, er der ikke flere problemer, når der først er opnået graviditet. De gennemgår graviditeten med samme sandsynlighed som andre kvinder for et normalt forløb og med samme risiko for komplikationer som alle andre. Så hvis du mentalt kan lægge alt det indledende bøvl med at blive gravid bag dig, er der kun grund til at glæde dig, når testen er positiv.

Ved graviditet efter de særligt invasive behandlingsmetoder vælger man nogle steder i landet at sætte fødslen i gang enten ved terminen (ægdonation) eller en uge over (reagensglasbehandling). Det er meget normalt, at man som gravid efter kunstig befrugtning måske nok finder ro i løbet af graviditeten, men når den nærmer sig sin afslutning, kan man blive grebet af panik ved tanken om, at der skulle ske noget på falderebet.

MILEPÆLE OG KARAKTERISTIKA

Uge 5: Menstruationen er udeblevet, og graviditetstesten er positiv. Hvis du ikke allerede tager folinsyretilskud, så start nu. 400 mikrogram om dagen. Du bør ligeledes være opmærksom på at få nok kalk og vitaminer. Læs mere herom under “Vitaminer, jern og folinsyre”. Inden for de første uger efter positiv test bør du bestille tid hos din praktiserende læge til verificering af graviditeten og oprettelse af svangerskabspapirer. Lægen sender henvisning til det sygehus, du hører til/ønsker. Du vil efterfølgende blive indkaldt til jordemoder.

Uge 6: Måske træthed, brystspænding, kvalme og lugtfølsomhed.

Uge 8-13: Doubletest. Som led i risikovurdering ved nakkefoldsscanning.

Uge 9-13: Eventuelt moderkageprøve.

Uge 10: Opstart med jerntilskud. 40-50 mg om dagen. Fører for de fleste til en væmmelig forstoppelse. Nogle lider af forstoppelse helt fra starten af graviditeten. Musklerne i mavesækken og i tarmene arbejder langsommere og trægere, og måske har du fået sære ikke-afførings-fremmende spisevaner. Gode råd: Drik rigelige mængder vand. Spis groft og varieret. Evt. et par svesker i ny og næ. Motioner dagligt. Hav god tid til toiletbesøg.

Uge 11-13: Nakkefoldsscanning. Giver øget virkelighedsfornemmelse, måske specielt for den vordende fader.

Uge 12: Det er ikke længere nødvendigt med tilskud af folinsyre.

Uge 13-15: Cirkatidspunkt for første jordemoderkonsultation – kan dog variere fra uge 12-20.

Uge 14-15: Hos slanke gravide vil man kunne ane maven, hvis du ikke har tøj på.

Uge 15: Langt de fleste gravide er på dette tidspunkt fri for kvalmen og trætheden.

Uge 14-18: Eventuelt fostervandsprøve.

Uge 17: Begyndende ligamentsmerter. Stik eller jag ned i den ene eller begge lysker. Fra hvert hjørne af livmoderen sidder et ledbånd, der går ned til og er fæstnet på kønsbenet. Når livmoderen vokser, strækkes ledbåndene. Smerterne forsvinder, når ledbåndene har givet sig.

Uge 18-20: Misdannelsesscanning/gennemscanning.

Uge 20: Hvis der er flere disponerende faktorer til graviditetsbetinget sukkersyge, foretages glucosebelastning (se under graviditetssukkersyge) i denne uge. (disponerende faktorer: BMI > 27, sukker i urinen, diabetes i den gravides familie i lige linje, tidligere fødsel af barn, der vejede over 4.500 gram).

Uge 21: Anden jordemoderkonsultation.

Uge 22:

Uge 22+0: Grænsen mellem abort og fødsel.

Uge 24+0 – ca.:

Uge 25: Anden lægekonsultation.

Uge 25: Du bør mærke fosterbevægelser dagligt, indtil barnet er født.

Uge 27:

Uge 28 og frem:

Uge 28:

Uge 28:

Uge 29:

Uge 32+0:

Uge 32:

Uge